CELEX: 32019R0430
Language: el
Date: 2019-03-18 00:00:00
Title: Εκτελεστικός κανονισμός (ΕΕ) 2019/430 της Επιτροπής, της 18ης Μαρτίου 2019, για την τροποποίηση του κανονισμού (ΕΕ) αριθ. 1178/2011 όσον αφορά την άσκηση περιορισμένων δικαιωμάτων χωρίς επίβλεψη πριν από την έκδοση πτυχίου χειριστή ελαφρών αεροσκαφών (Κείμενο που παρουσιάζει ενδιαφέρον για τον ΕΟΧ)

19.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 75/66
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/430 ΤΗΣ ΕΠΙΤΡΟΠΗΣ
         της 18ης Μαρτίου 2019
         για την τροποποίηση του κανονισμού (ΕΕ) αριθ. 1178/2011 όσον αφορά την άσκηση περιορισμένων δικαιωμάτων χωρίς επίβλεψη πριν από την έκδοση πτυχίου χειριστή ελαφρών αεροσκαφών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 23 παράγραφος 1,
         Εκτιμώντας τα ακόλουθα:
         
                     (1)
                  
                  
                     Στο τμήμα Β του παραρτήματος I («Μέρος FCL») του κανονισμού (ΕΕ) αριθ. 1178/2011 της Επιτροπής (2) καθορίζονται οι απαιτήσεις για το πτυχίο χειριστή ελαφρών αεροσκαφών («LAPL»).
                  
               
                     (2)
                  
                  
                     Δυνάμει του άρθρου 12 παράγραφος 2α σημείο 3 του κανονισμού (ΕΕ) αριθ. 1178/2011, τα κράτη μέλη δύνανται να εφαρμόζουν, έως τις 8 Απριλίου 2020, εθνικούς κανόνες χορήγησης πτυχίων οι οποίοι προβλέπουν νωρίτερη πρόσβαση σε ορισμένα δικαιώματα χειριστή σε σύγκριση με το LAPL. Οι εν λόγω εθνικοί κανόνες χορήγησης πτυχίων χρησιμοποιούνται επίσης για την παροχή βαθμιαίας εκπαίδευσης LAPL, όπου η ολοκλήρωση ορισμένων εκπαιδευτικών ενοτήτων LAPL καθιστά εφικτή τη νωρίτερη πρόσβαση σε ορισμένα δικαιώματα πριν από την έκδοση του LAPL.
                  
               
                     (3)
                  
                  
                     Τα κράτη μέλη που εφαρμόζουν την ανωτέρω βαθμιαία εκπαίδευση LAPL έχουν κοινοποιήσει στην Επιτροπή και τον Οργανισμό της Ευρωπαϊκής Ένωσης για την Ασφάλεια της Αεροπορίας («ο Οργανισμός») ότι υποστηρίζουν την προαγωγή των εναέριων αθλημάτων και των δραστηριοτήτων χειριστή αναψυχής. Τούτο συνάδει με τους στόχους του χάρτη πορείας της γενικής αεροπορίας ο οποίος αποσκοπεί στη δημιουργία ενός περισσότερο αναλογικού, ευέλικτου και προληπτικού κανονιστικού συστήματος (3).
                  
               
                     (4)
                  
                  
                     Δυνάμει του άρθρου 4 παράγραφος 7 του κανονισμού (ΕΕ) αριθ. 1178/2011, τα κράτη μέλη δύνανται να επιτρέπουν σε μαθητευόμενους χειριστές να εκτελούν πτήσεις με μονοκινητήρια αεροπλάνα με εμβολοφόρο κινητήρα μέγιστης μάζας απογείωσης που δεν υπερβαίνει τα 2 000 kg χωρίς επίβλεψη πριν από την έκδοση LAPL και υπό προϋποθέσεις.
                  
               
                     (5)
                  
                  
                     Για την προώθηση ενός περισσότερο ευέλικτου κανονιστικού συστήματος για τη γενική αεροπορία, το άρθρο 4 παράγραφος 7 του κανονισμού (ΕΕ) αριθ. 1178/2011 θα πρέπει να τροποποιηθεί, ώστε να δίνεται η δυνατότητα στα κράτη μέλη να επιτρέπουν σε μαθητευόμενους χειριστές οι οποίοι παρακολουθούν εκπαιδευτική σειρά LAPL να ασκούν περιορισμένα δικαιώματα χωρίς επίβλεψη μετά την ολοκλήρωση ορισμένων εκπαιδευτικών ενοτήτων, συνεκτιμώμενης της έκτασης της αναγκαίας εκπαίδευσης για το σκοπούμενο επίπεδο επάρκειας που πρέπει να επιτύχουν οι χειριστές, προτού εκπληρώσουν όλες τις απαιτήσεις που είναι αναγκαίες για την έκδοση LAPL αεροπλάνων, ελικόπτερων, ανεμόπτερων ή αερόστατων.
                  
               
                     (6)
                  
                  
                     Τα κράτη μέλη θα πρέπει να ενημερώνουν περιοδικά την Επιτροπή και τον Οργανισμό για το αν χορηγούν τέτοιες άδειες σε μαθητευόμενους χειριστές δυνάμει του άρθρου 4 παράγραφος 7 του κανονισμού (ΕΕ) αριθ. 1178/2011, και θα πρέπει να παρακολουθούν τις εν λόγω άδειες, ώστε να διατηρείται αποδεκτό επίπεδο ασφάλειας της αεροπορίας.
                  
               
                     (7)
                  
                  
                     Επιπλέον, το άρθρο 4 παράγραφος 8 του κανονισμού (ΕΕ) αριθ. 1178/2011 θα πρέπει να τροποποιηθεί, ώστε να παραταθεί η περίοδος κατά την οποία τα κράτη μέλη μπορούν να εκδίδουν άδειες για την άσκηση συγκεκριμένων περιορισμένων δικαιωμάτων εκτέλεσης πτήσεων με αεροπλάνα σύμφωνα με κανόνες πτήσης με όργανα πριν ο χειριστής εκπληρώσει όλες τις απαιτήσεις που είναι αναγκαίες για την έκδοση ειδικότητας οργάνων. Η εν λόγω παράταση κρίνεται απαραίτητη εν αναμονή της θέσπισης βασικής ειδικότητας οργάνων.
                  
               
                     (8)
                  
                  
                     Τα προβλεπόμενα στον παρόντα κανονισμό μέτρα προτάθηκαν στη γνωμοδότηση αριθ. 08/2017 του Οργανισμού δυνάμει του άρθρου 19 παράγραφος 1 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (4).
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 4 του κανονισμού (ΕΕ) αριθ. 1178/2011 τροποποιείται ως εξής:
            
                        1)
                     
                     
                        η παράγραφος 7 αντικαθίσταται από το ακόλουθο κείμενο:
                        
                           «7.   Τα κράτη μέλη δύνανται να επιτρέπουν σε μαθητευόμενους χειριστές οι οποίοι παρακολουθούν εκπαιδευτική σειρά LAPL να ασκούν περιορισμένα δικαιώματα χωρίς επίβλεψη πριν να πληρούν όλες τις απαιτήσεις που είναι αναγκαίες για την έκδοση πτυχίου χειριστή ελαφρών αεροσκαφών (LAPL) υπό τις ακόλουθες προϋποθέσεις:
                           
                                       α)
                                    
                                    
                                       το πεδίο εφαρμογής των δικαιωμάτων βασίζεται σε αξιολόγηση διακινδύνευσης της ασφάλειας διενεργούμενη από το κράτος μέλος, συνεκτιμώμενης της έκτασης της αναγκαίας εκπαίδευσης για το σκοπούμενο επίπεδο επάρκειας που πρέπει να επιτύχει ο χειριστής·
                                    
                                 
                                       β)
                                    
                                    
                                       τα δικαιώματα περιορίζονται στα ακόλουθα:
                                       
                                                   i)
                                                
                                                
                                                   στο σύνολο του εθνικού εδάφους του κράτους μέλους που εκδίδει την άδεια ή σε μέρος αυτού·
                                                
                                             
                                                   ii)
                                                
                                                
                                                   σε αεροσκάφη νηολογημένα στο κράτος μέλος που εκδίδει την άδεια·
                                                
                                             
                                                   iii)
                                                
                                                
                                                   σε αεροπλάνα και ελικόπτερα, αμφότερα ως μονοκινητήρια αεροπλάνα με εμβολοφόρο κινητήρα μέγιστης μάζας απογείωσης που δεν υπερβαίνει τα 2 000 kg, καθώς και σε ανεμόπτερα και αερόστατα·
                                                
                                             
                                 
                                       γ)
                                    
                                    
                                       όσον αφορά την εκπαίδευση που πραγματοποιείται δυνάμει της άδειας, ο κάτοχος της εν λόγω άδειας που αιτείται την έκδοση LAPL λαμβάνει αναγνώριση καθοριζόμενη από το κράτος μέλος με βάση σύσταση από ATO ή DTO·
                                    
                                 
                                       δ)
                                    
                                    
                                       το κράτος μέλος υποβάλλει περιοδικές εκθέσεις και αξιολογήσεις διακινδύνευσης της ασφάλειας στην Επιτροπή και τον Οργανισμό ανά τριετία·
                                    
                                 
                                       ε)
                                    
                                    
                                       τα κράτη μέλη παρακολουθούν τη χρήση των αδειών που εκδίδονται δυνάμει της παρούσας παραγράφου, ώστε να εξασφαλίζεται αποδεκτό επίπεδο ασφάλειας της αεροπορίας και να λαμβάνονται τα δέοντα μέτρα αν διαπιστωθεί αυξημένη διακινδύνευση της ασφάλειας ή τυχόν άλλα προβλήματα ασφάλειας.»·
                                    
                                 
                     
                  
                        2)
                     
                     
                        στην εισαγωγική φράση της παραγράφου 8, οι λέξεις «8 Απριλίου 2019» αντικαθίστανται από τις λέξεις «8 Απριλίου 2021».
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 212 της 22.8.2018, σ. 1.
         
            (2)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1).
         
            (3)  https://www.easa.europa.eu/easa-and-you/general-aviation/general-aviation-road-map
         
            (4)  Κανονισμός (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (ΕΕ L 79 της 19.3.2008, σ. 1).